b'\n_START_ARTICLE_\nGullfjellet (film)\n_START_SECTION_\nHandling\n_START_PARAGRAPH_\nBygutten Rolf R\xc3\xb8nne ankommer Benningstad, en storg\xc3\xa5rd p\xc3\xa5 Hedemark, og f\xc3\xa5r arbeide. Han treffer J\xc3\xb8rgen Krullerstugun og lyver at han har funnet gull i Kr\xc3\xa5kberget, som ligger p\xc3\xa5 Hans Benningstads eiendom. J\xc3\xb8rgen gj\xc3\xb8r sine unders\xc3\xb8kelser i Kr\xc3\xa5kberget og finner kr\xc3\xa5kes\xc3\xb8lv, og tar det for gull. Om natten bringer han store mengder stein hjem og fyller stue og kammers._NEWLINE_S\xc3\xa5 fort ryktene sprer seg begynner kj\xc3\xb8pebudene \xc3\xa5 str\xc3\xb8mme inn. Grunneieren vil ikke selge, men gir seg n\xc3\xa5r gullfunnet blir sl\xc3\xa5tt stort opp i avisene. Banksjef og advokat vil danne selskap sammen med bygda. Hans Benningstad blir generaldirekt\xc3\xb8r og lever n\xc3\xa5 herrens glade dager. Gullfeberen brer om seg og flere av b\xc3\xb8ndene selger g\xc3\xa5rdene sine for \xc3\xa5 kj\xc3\xb8pe gullmineaksjer. Bygda fester mens kornet r\xc3\xa5tner._NEWLINE_Karl Kanten drar til Oslo for \xc3\xa5 selge gullet til Norges Bank, men blir fortalt at det bare er gr\xc3\xa5stein. Nyheten sl\xc3\xa5r ned som en bombe i det feststemte Benningstad n\xc3\xa5r han kommer tilbake dagen etter. Banken m\xc3\xa5 innstille og flere b\xc3\xb8nder g\xc3\xa5r konkurs. Etterhvert m\xc3\xa5 b\xc3\xb8ndene begynne med jordbruk igjen.\n_START_SECTION_\nMottagelse\n_START_PARAGRAPH_\nAftenposten skrev at filmen hadde mange lyspunkter, men at manuskriptet var for svakt. \xc2\xabDet er mange gode ting i \xc2\xabGullfjellet\xc2\xbb, replikkene stanger ofte mot hverandre som de skal i en aktiv film, det er fart over kamera og mange steder har man f\xc3\xb8lelsen av at viljen til \xc3\xa5 lage en frisk film har v\xc3\xa6rt til stede mere enn tidligere. Men man har v\xc3\xa6rt for sk\xc3\xa5nsom mot forfatteren, ikke kuttet nok...\xc2\xbb (Aftenposten tirsdag 15 april 1941 side 10)'